منی تھنائی ءِ دنیا
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔ شریف مومؔن
۔۔۔۔۔۔۔۔۔۔۔۔۔۔۔۔۔۔۔۔۔۔
سپر سالانی بے برمش ءَ روان اِنت گوں منی اَرواہ ءِ بے گْوانکیں دل ءِ اُپّاریں مارشتاں
ءُ تھنائی ھمک بنیادم ءِ راستی کش ءَ چو ساہگ ءَ گون اِنت ءُ جُنزان اِنت
ھمُک نوکیں در ءُ دیوال ءِ لونجانیں چو گڑیال ءَ
اے وھد ءُ پاس مٹّان اِنت
تھاریں گِلّہ ءِ گونچانیں اِمروز ءَ
تئی یاتانی پیوستیں بُلور ءِ جام، ھالیگ اِنت کُمار ءِ داب پش کپتگ
نگاھاں واب پش کپتگ
زِر ءِ چؤلاں کتاریں واھگ ءِ نیمّون پیوندیں
اَزل گیرانی نیام ءَ ٹھلیں لُنٹانی پہ بِچکنداں
ترا سُدّ ءُ سما نیست اِنت اِد ءَ ھر کس وتی ھیداں گوں ھُوژناگ اِنت
اِد ءَ ھر سال جنگانی بٹاکیں کسّھاں ھُونانی جاریں دانک پِرینتگ
گُلاباں پُرشتگیں اَکسانی دْراھیں رنگ مٹّینتگ
کُئی اُوست ءَ بِننداں اِمبری باریں کُجام واہشت ءِ دریا ءَ وتی ھوشام ءَ تاسے آپ ءِ بیپاریں چرے شھر ءَ دل ءَ بِدیاں؟
داں نوکیں سال ءِ گُڈّی ماہ ءِ اِسراراں دل ءِ گْرنچ ءَ پتاھاں گوں تئی اِسپیت ءُ سیاھیں نوبت ءِ دمکاں
زمانگ بلکیں چیریں درد ءِ ہنکیں ءَ دو لبز ءِ نمدی ئِے لِکّ اِیت
پتو ارواہ ءِ آزاریں تَوامیں مھر ءِ اُوتاگاں دو بر چِکّ اِیت
گوں نوکیں سال ءِ بِندات ءَ منی تھنائی ءِ دنیا، بلَے ئے چو گیش بْوّان اِنت
سپر بے تو ھمے کِشکاں رَوان اِنت ریش بْوّان اِنت ۔